Osnova textovej časti finančnej analýzy

**Stručný popis projektu**

Informácie v tejto časti by mali byť uvádzané stručne (podrobné informácie žiadateľ uvedie v ďalších častiach), so zameraním na ekonomickú stránku projektu a s cieľom umožniť rýchlu orientáciu vo finančnej analýze.

Uvedie sa:

* čo je predmetom projektu;
* čo bude výstupom projektu (popis produkcie a kto ju bude odoberať);
* či ide o realizáciu projektu v rámci existujúcej infraštruktúry (ak áno, žiadateľ uvedie ako projekt súvisí s existujúcou infraštruktúrou);
* či je do projektu zapojený i ďalší subjekt;
* prečo je potrebné projekt realizovať (len pokiaľ sú dôvody ekonomického charakteru) a čo sa stane, ak by sa projekt nezrealizoval (žiadateľ opäť uvedie len finančné a ekonomické dopady);
* ak bola vypracovaná štúdia uskutočniteľnosti, môžu sa veľmi stručne popísať jednotlivé analyzované varianty a výsledok štúdie.

**Stanovenie časového horizontu finančnej analýzy**

Uvedie sa:

* ako dlho potrvá príprava a výstavba projektu;
* dĺžka referenčného obdobia;

**Investičné výdavky**

* uvedie sa zaradenie jednotlivých položiek investičných výdavkov do odpisových skupín (na účely výpočtu odpisov);
* pokiaľ je v priebehu prevádzky potrebná obnova zariadenia s kratšou životnosťou, uvedie sa, o aké zariadenie sa jedná a ako boli určené výdavky na jeho obnovu a ako budú financované.

V prípade ex-post finančnej analýzy sa uvedú skutočne vynaložené investičné výdavky v jednotlivých rokoch referenčného obdobia.

**Príjmy z prevádzky**

* podrobne a detailne sa popíše, ako boli určené jednotlivé položky príjmov z prevádzky (najmä to, ako boli stanovené vstupné údaje do kalkulácií v tabuľkovej časti);
* ak sa jedná o realizáciu projektu v rámci existujúcej infraštruktúry, podrobne sa popíše ako boli stanovené celkové príjmy z prevádzky infraštruktúry a ako boli rozdelené medzi existujúcu a novú infraštruktúru;
* ak bude do projektu zapojený i ďalší subjekt, podrobne sa popíše spôsob stanovenia príjmov ďalšieho subjektu zapojeného do projektu a určia sa konsolidované prevádzkové príjmy projektu.

V prípade ex-post finančnej analýzy, by sa mali za uplynuté roky zahrnuté v referenčnom období použiť reálne hodnoty a pre budúce roky sa určia hodnoty ako pri ex-ante analýze (na základe odhadov a predpokladov) zohľadňujúc skúsenosti s doterajšou prevádzkou KC.

**Úspory z prevádzky**

Úspory prevádzkových nákladov, ktoré vzniknú/vznikli v súvislosti s realizáciou projektu, sa považujú za čistý príjem.

V prípade, ak realizáciou projektu dôjde k zníženiu prevádzkových výdavkov, žiadateľ podrobne a detailne popíše:

* ako boli určené jednotlivé položky, ktoré sú/budú predmetom generovania úspor prevádzky (napr. výdavky na vykurovanie, elektrinu a pod.);
* ako boli stanovené jednotlivé vstupné údaje do kalkulácií v tabuľkovej časti (určenie objemu úspory a jednotkových nákladov úspory (napr. počet usporených kW/h a cena doteraz platená za spotrebu 1 kW/h);

V prípade ex-post finančnej analýzy, by sa mali za uplynuté roky zahrnuté v referenčnom období použiť reálne hodnoty a pre budúce roky sa určia hodnoty ako pri ex-ante analýze (na základe odhadov a predpokladov) zohľadňujúc skúsenosti s doterajšou prevádzkou KC.

**Výdavky na prevádzku**

Obsah tejto časti bude rovnaký ako v predchádzajúcej časti Príjmy z prevádzky. Pozornosť je potrebné venovať hlavne detailnému popisu kalkulácie výdavkov na prevádzku, aby bolo pri hodnotení projektu možné overiť všetky výpočty, ako aj spôsob stanovenia vstupných údajov do týchto výpočtov.

V prípade ex-post finančnej analýzy, by sa mali za uplynuté roky zahrnuté v referenčnom období použiť reálne hodnoty a pre budúce roky sa určia hodnoty ako pri ex-ante analýze (na základe odhadov a predpokladov) zohľadňujúc skúsenosti s doterajšou prevádzkou KC.

**Stanovenie zostatkovej hodnoty investície**

Je potrebné uviesť najmä:

* projektovú (ekonomickú) životnosť investície ako celku (v prípade, ak projekt obsahuje viacero obstarávaných zariadení – aktív/majetku s rôznou projektovanou životnosťou, ako projektované životnosť sa určí životnosť toho majetku, ktorá je najdlhšia)[[1]](#footnote-1);
* projektovanú (ekonomickú) životnosť jednotlivých zariadení s kratšou dobou životnosti než je celková projektovaná životnosť investície;
* informáciu o plánovanom vykonaní obnovovacích investícií jednotlivých zariadení s kratšou dobou životnosti;
* informáciu, či projektovaná (ekonomická) životnosť investície, resp. jej niektorých zariadení s kratšou životnosťou (ak budú obnovené počas referenčného obdobia) prevýši referenčné obdobie;
* ak projektovaná (ekonomická) životnosť investície, resp. jej niektorých zariadení s kratšou životnosťou (ak budú obnovené počas referenčného obdobia) prevýši referenčné obdobie, uviesť spôsob výpočtu zostatkovej hodnoty investície;
* zostatkovú hodnotu investície určenú na základe odhadu čistých príjmov, ktoré by mala investícia produkovať počas obdobia presahujúceho referenčné obdobie až do ukončenia jej projektovanej (ekonomickej) životnosti.

**Zabezpečenie spolufinancovania projektu a finančné zabezpečenie udržateľnosti projektu**

* uvedie sa, z akých zdrojov bude zabezpečené spolufinancovanie projektu;
* v prípade, ak sa bude čerpať na zabezpečenie spolufinancovania úver, uvedú sa podmienky, za ktorých bude úver poskytnutý;
* ak bude projekt v niektorom roku vykazovať zápornú hodnotu Fondu budúcej prevádzky, podrobne sa uvedie, z akých zdrojov budú získané chýbajúce finančné prostriedky na zabezpečenie prevádzky projektu.

Prijímateľ je povinný vierohodným spôsobom preukázať zabezpečenie zdrojov na financovanie prevádzky KC.

1. Projektované (ekonomická) životnosť investície ako celku nesmie byť kratšia než je referenčné obdobie. [↑](#footnote-ref-1)